CELEX: 62010TN0166
Language: ro
Date: 2010-04-07 00:00:00
Title: Cauza T-166/10: Acțiune introdusă la 7 aprilie 2010 — Samskip Multimodal Container Logistics/Comisia

31.7.2010   
            
            
               RO
            
            
               Jurnalul Oficial al Uniunii Europene
            
            
               C 209/39
            
         Acțiune introdusă la 7 aprilie 2010 — Samskip Multimodal Container Logistics/Comisia
   (Cauza T-166/10)
   ()
   2010/C 209/61
   Limba de procedură: engleza
   
      Părțile
   
   
      Reclamantă: Samskip Multimodal Container Logistics BV (’s-Gravenzande, Țările de Jos) (reprezentanți: K. Platteau, Y. Maasdam și P. Broers, avocați)
   
      Pârâtă: Comisia Europeană
   
      Concluziile reclamantei
   
   
               —
            
            
               Anularea Deciziei C(2010) 580 a Comisiei din 27 ianuarie 2010 privind acordarea asistenței financiare propunerilor depuse, în cadrul procedurii de selecție 2009, în programul Uniunii Europene de acordare a asistenței financiare comunitare pentru îmbunătățirea performanțelor de mediu ale sistemului de transport de mărfuri (Marco Polo II) (1), în măsura în care selectează propunerea nr. TREN/B4/SUB/01-2009 MP-II/6, proiectul G2G@2XL, pentru o subvenție de 2 190 539 EUR;
            
         
               —
            
            
               obligarea Comisiei Europene la plata cheltuielilor de judecată, potrivit articolului 87 alineatul (2) din Regulamentul de procedură.
            
         
      Motivele și principalele argumente
   
   Reclamanta invocă două motive în susținerea acțiunii.
   Prin intermediul primului motiv, reclamanta susține că asistența contestată nu respectă condițiile și cerințele de finanțare prevăzute la articolul 5 alineatul (2) din Regulamentul nr. 1692/2006 întrucât:
   
               —
            
            
               provoacă o denaturare a concurenței inacceptabilă și contrară interesului comun pe piața serviciilor de tranzitare a mărfurilor prin moduri alternative de transport propuse de proiectul G2G@2XL, și anume transportul feroviar și transportul maritim pe distanțe mici din Italia, din Elveția și din Austria spre Regatul Unit și
            
         
               —
            
            
               proiectul G2G@2XL nu va rămâne viabil după perioada prescrisă de 36 de luni.
            
         Prin intermediul celui de al doilea motiv, reclamanta susține că finanțarea contestată încalcă articolul 1 din Regulamentul nr. 1692/2006 întrucât nu contribuie la obiectivele de interes comun urmărite de programul Marco Polo II. Finanțarea contestată va determina numai trecerea unui operator intermodal la un alt operator intermodal, iar nu de la transportul rutier la transportul feroviar. În consecință, creșterea traficului rutier de mărfuri nu va fi transferată spre modalități mai favorabile mediului. Prin urmare, finanțarea contestată nu va contribui la o reducere efectivă a transportului rutier internațional de mărfuri și, așadar, nu va reduce congestia și nici nu va contribui la ameliorarea vizată a performanței sistemului de transport față de mediu (și anume a obiectivelor de interes comun pe care le urmărește programul Marco Polo II și care sunt prevăzute la articolul 1 din Regulamentul nr. 1692/2006).
   
      (1)  Regulamentul (CE) nr. 1692/2006 al Parlamentului European și al Consiliului din 24 octombrie 2006 de stabilire a celui de-al doilea program „Marco Polo” de acordare a asistenței financiare comunitare pentru îmbunătățirea performanțelor de mediu ale sistemului de transport de mărfuri (Marco Polo II) și de abrogare a Regulamentului (CE) nr. 1382/2003 (JO L 328, p. 1, Ediție specială, 15/vol. 18, p. 20).